Document ID: 32006D0766

ODLOČBA KOMISIJE
z dne 6. novembra 2006
o določitvi seznamov tretjih držav in ozemelj, iz katerih je dovoljen uvoz školjk, iglokožcev, plaščarjev, morskih polžev in ribiških proizvodov
(notificirano pod dokumentarno številko C(2006) 5171)
(Besedilo velja za EGP)
(2006/766/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 854/2004 Evropskega parlamenta in Sveta z dne 29. aprila 2004 o določitvi posebnih predpisov za organizacijo uradnega nadzora proizvodov živalskega izvora, namenjenih za prehrano ljudi (1), in zlasti člena 11(1) Uredbe,
ob upoštevanju naslednjega:
(1)
V Uredbi (ES) št. 854/2004 so določeni posebni pogoji za uvoz školjk, plaščarjev, iglokožcev, morskih polžev in ribiških proizvodov iz tretjih držav.
(2)
Odločba Komisije 97/20/ES (2) je določila seznam tretjih držav, ki izpolnjujejo pogoje enakovrednosti za proizvodnjo in dajanje na trg školjk, iglokožcev, plaščarjev in morskih polžev, Odločba Komisije 97/296/ES (3) pa je določila seznam tretjih držav, iz katerih je dovoljen uvoz ribiških proizvodov za prehrano ljudi.
(3)
Sestaviti je treba sezname tretjih držav in ozemelj, ki izpolnjujejo merila iz člena 11(4) Uredbe (ES) št. 854/2004 in torej lahko jamčijo, da školjke, plaščarji, iglokožci, morski polži in ribiški proizvodi, izvoženi v Skupnost, izpolnjujejo predpisane sanitarne pogoje za varstvo zdravja potrošnikov. Vseeno pa je treba uvoz mišic priteznic Pectinidae, razen živali iz ribogojstva, ki so popolnoma ločene od drobovja in spolnih žlez, dovoliti tudi iz tretjih držav, ki niso na takšnem seznamu.
(4)
Pristojni organi Avstralije, Nove Zelandije in Urugvaja so dali ustrezna jamstva, da so pogoji, ki veljajo za žive školjke, iglokožce, plaščarje in morske polže, enakovredni pogojem, predvidenim v ustrezni zakonodaji Skupnosti.
(5)
Pristojni organi Armenije, Belorusije in Ukrajine so dali ustrezna jamstva, da so pogoji, ki veljajo za ribiške proizvode, enakovredni pogojem, predvidenim v ustrezni zakonodaji Skupnosti.
(6)
Odločbi 97/20/ES in 97/296/ES je zato treba razveljaviti in nadomestiti z novo odločbo.
(7)
Ukrepi iz te odločbe so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Uvoz školjk, plaščarjev, iglokožcev in morskih polžev
1. Seznam tretjih držav, iz katerih je dovoljen uvoz školjk, plaščarjev, iglokožcev in morskih polžev, kakor je navedeno v členu 11(1) Uredbe (ES) št. 854/2004, je določen v Prilogi I k tej odločbi.
2. Ne glede na člen 11(1) Uredbe (ES) št. 854/2004 se odstavek 1 ne uporablja za mišice priteznice Pectinidae, razen živali iz ribogojstva, ki so popolnoma ločene od drobovja in spolnih žlez in se lahko uvažajo tudi iz tretjih držav, ki niso na seznamu iz odstavka 1.
Člen 2
Uvoz ribiških proizvodov
Seznam tretjih držav in ozemelj, iz katerih je dovoljen uvoz ribiških proizvodov, kakor je navedeno v členu 11(1) Uredbe (ES) št. 854/2004, je določen v Prilogi II k tej odločbi.
Člen 3
Razveljavitev
Odločbi 97/20/ES in 97/296/ES se razveljavita.
Sklicevanja na razveljavljeni odločbi se razlagajo kot sklicevanja na to odločbo.
Člen 4
Ta odločba je naslovljena na države članice.
V Bruslju, 6. novembra 2006.

Labels: 0
3
5
6